Na temelju članka 86. Zakona o prostornom uređenju ("Narodne novine", broj 153/13, 65/17, 114/18 i 39/19) i članka 32. Statuta Grada Šibenika („Službeni glasnik Grada Šibenika“, broj 8/10, 5/12, 2/13, 2/18, 8/18 – pročišćeni tekst i 2/20) Gradsko vijeće Grada Šibenika, na 20. sjednici od 16.lipnja 2020. godine, donijelo je

**ODLUKU**

**o izradi Urbanističkog plana uređenja ugostiteljsko turističke zone Jasenovo, oznake UT1 i s tim u vezi Izmjena i dopuna (VII.) Prostornog plana uređenja Grada Šibenika**

OPĆE ODREDBE

Članak 1.

Ovom Odlukom o izradi ( u daljnjem tekstu: Odluka) započinje postupak izrade Urbanističkog plana uređenja ugostiteljsko turističke zone Jasenovo, oznake UT1 i s tim u vezi Izmjena i dopuna (VII.) Prostornog plana uređenja Grada Šibenika („Službeni vjesnik Šibensko – kninske županije“, broj 3/03 i 11/07, „Službeni glasnik Grada Šibenika“, broj 5/12, 9/13, 8/15, 9/17 i 2/18-pročišćeni tekst), u daljnjem tekstu: prostornih planova.

Članak 2.

Odlukom o izradi utvrđuje se:

* pravna osnova za izradu i donošenje prostornih planova,
* razlozi donošenja prostornih planova,
* obuhvat prostornih planova,
* sažeta ocjena stanja u obuhvatu prostornih planova,
* ciljevi i programska polazišta za izradu prostornih planova,
* popis sektorskih strategija, planova, studija i drugih dokumenata propisanih posebnim zakonima kojima, odnosno u skladu s kojima se utvrđuju zahtjevi za izradu prostornih planova,
* način pribavljanja stručnih rješenja prostornih planova,
* popis javnopravnih tijela određenih posebnim propisima koja daju zahtjeve za izradu prostornih planova te drugih sudionika korisnika prostora koji trebaju sudjelovati u izradi prostornih planova,
* planirani rok za izradu prostornih planova, odnosno njihovih pojedinih faza,
* izvori financiranja prostornih planova,
* druga pitanja značajna za izradu nacrta prostornih planova.

PRAVNA OSNOVA ZA IZRADU I DONOŠENJE PROSTORNIH PLANOVA

Članak 3.

Pravna osnova za izradu i donošenje prostornih planova proizlazi iz odredbi članaka 86. i 89. Zakona o prostornom uređenju („Narodne novine“, broj 153/13, 65/17, 114/18 i 39/19 – u daljnjem tekstu: Zakon), Prostornog plana Šibensko-kninske županije („Službeni vjesnik Šibensko-kninske županije“, broj 11/02, 10/05, 3/06, 5/08, 6/12, 9/12, 4/13, 8/13, 2/14 i 4/17, u daljnjem tekstu PPŽ), Statuta Grada Šibenika („Službeni glasnik Grada Šibenika“, broj 8/10, 5/12, 2/13, 2/18, 8/18 – pročišćeni tekst i 2/20), Prostornog plana uređenja Grada Šibenika, u daljnjem tekstu: PPUG Šibenika), te ostalih zakonskih i podzakonskih propisa koji se odnose na izradu prostornih planova.

U skladu s odredbama članka 85. stavak 1. Zakona, kojim je određeno da izradu prostornog plana lokalne razine može inicirati svatko, Gradu Šibeniku se kao većinski vlasnik zemljišta unutar obuhvata Urbanističkog plana uređenja ugostiteljsko - turističke zone Jasenovo, oznake UT1, u daljnjem tekstu: UPU Jasenovo, prijedlogom za financiranje izrade navedenih prostornih planova obratila tvrtka Calm-bay d.o.o. iz Splita, Marasovićeva 41 i zatražila pokretanje postupka izrade prostornih planova.

Prostorni planovi se izrađuju u skladu s odredbama Zakona, Pravilnika o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova („Narodne novine“, broj 106/1998, 39/2004, 45/2004, 163/2004, 76/2007, 135/2010, 148/2010, 153/2013) i ostalim važećim propisima iz područja prostornog uređenja kao i drugim posebnim propisima značajnim za prostorno planiranje.

Nositelj izrade prostornih planova je Upravni odjel za prostorno planiranje i zaštitu okoliša (u daljnjem tekstu: Nositelj izrade).

RAZLOZI DONOŠENJA PROSTORNIH PLANOVA

Članak 4.

Postupku izrade i donošenja prostornih planova pristupa se uslijed potrebe sagledavanja područja obuhvata, priključka cjelovite zone na D8, podjele područja na prostorne cjeline, utvrđivanja mreže prometne, komunalne i druge infrastrukture, definiranje kopnenog i morskog dijela obalnog pojasa zone, definiranja detaljnih uvjeta gradnje za izgradnju novih i rekonstrukciju postojećih građevina ugostiteljsko-turističke namjene s pratećim sadržajima te propisivanje mjera zaštite okoliša i očuvanja prirodnih i kulturnih vrijednosti.

OBUHVAT PROSTORNIH PLANOVA

Članak 5.

Granice obuhvata UPU Jasenovo prikazane su na kartografskim prikazima PPUG Šibenik: 3. Uvjeti za korištenje, uređenje i zaštitu prostora, u mjerilu 1:25 000 i 4.78. Građevinska područja u mjerilu 1:5 000.

Sukladno odredbama članka 89. stavka 2. Zakona, odlukom o izradi urbanističkog plana uređenja može se odrediti uži ili širi obuhvat tog plana od obuhvata određenog prostornim planom lokalne razine šireg područja te se može odrediti obuhvat tog plana i za područje za koje obuhvat nije određen prostornim planom lokalne razine šireg područja.

U vezi s izradom UPU Jasenovo potrebno je u PPUG Šibenik planirati priključak zoni s državne ceste D8.

Odlukom se određuje obuhvat UPU Jasenovo kojeg sačinjava:

* ugostiteljsko-turistička zona Jasenovo umanjena za dio k.č. 376/54, dio k.č. 4106/5, i dio k.č. \*857/1 sve k.o. Krapanj i
* površina prometnog rješenja spoja zone na državnu cestu D8, koje će dati stručno rješenje uz suglasnost Hrvatskih cesta d.o.o. i nakon kojeg će biti definiran točan obuhvat prostornih planova

Obuhvat ugostiteljsko-turističke zone se umanjuje za dijelove navedenih čestica iz razloga što se na k.č. \*857/1 k.o.Krapanj nalazi postojeći stambeni objekt za koji je formirana građevna čestica.

Odlukom se određuje da pripadajuće morsko područje (akvatorij) uz k.č. 376/54 i k.č.zgr. \*857/1 sve k.o. Krapanj nije unutar obuhvata UPU Jasenovo.

Odlukom se određuje obuhvat Izmjena i dopuna (VII.) PPUG Šibenika.

* obuhvat priključka zone na D8 će biti točno određen nakon izrade prometnog rješenja
* obuhvat kopnenog i morskog dijela uređene plaže bit će točno određen nakon izrade hidrografskog elaborata i krajobrazne studije

Izmjene i dopune PPUG Šibenik će se prikazati na grafičkim prilozima: 1.Korištenje i namjena površina, Sustav prometa, 1:25000 i 4.78. Građevinska područja u mjerilu 1:5 000.

SAŽETA OCJENA STANJA U OBUHVATU PROSTORNIH PLANOVA

Članak 6.

Područje obuhvata Prostornog plana je neizgrađeno- neuređeno građevinsko područje, osim manjeg područja na sjevernom dijelu obuhvata, koje je dijelom izgrađeno (Kamp Jasenovo i jedna građevina turističke namjene).

Državna cesta D8 obodno ide cijelom duljinom zone i nema na tom dijelu izgrađen ni planiran priključak predmetne zone. S druge strane D8 nalazi se područje namjene: ostalo poljoprivredno i šumsko zemljište.

Prostor je uglavnom neopremljen komunalnom i ostalom infrastrukturom, sa sjeveroistočne strane omeđen prometnicom, državnom cestom D8.

Teren se u najširem dijelu, s kote državne ceste D8, spušta kao padina u dužini cca 500 m do razine mora. Duljina obalne crte iznosi cca 1,7 km. Cijeli obuhvat je izložen pogledu s mora, odnosno s područja predviđenog za zaštitu temeljem Zakona o zaštiti prirode – značajni krajobraz poluotok Oštrica.

Između poluotoka Oštrica i obuhvata prostornih planova nalazi se uvala Mirine, širine cca 280 m na najužem dijelu.

Najveći dio obuhvata pripada naselju Žaborić, a preostali dio naseljima Grebaštica i Krapanj.

Na dijelu obuhvata nalazi se neuređeno nisko i visoko raslinje, karakteristično za priobalno mediteransko područje.

CILJEVI I PROGRAMSKA POLAZIŠTA PROSTORNIH PLANOVA

Članak 7.

Za UPU Jasenovo površine cca 49 ha i maksimalnog kapaciteta 3500 kreveta, osnovni ciljevi i programska polazišta su:

* odrediti prostorne cjeline, T1, T2, i T3 s pratećim sadržajima,
* odrediti prometnu, komunalnu i drugu infrastrukturu,
* odrediti rješenje odvodnje vlastitim zatvorenim kanalizacijskim sustavom s uređajem za pročišćavanje do izgradnje sustava javne odvodnje,
* odrediti površine plaža i privezišta (akvatorij i kopneni dio), javnih i zelenih površina
* analizirati, odrediti mogućnost prometnog povezivanja naselja Grabaštica i Žaborić kroz zonu
* odrediti mjere zaštite okoliša, očuvanje prirodnih vrijednosti, uređenje zelenih i ostalih zaštitnih površina
* odrediti uvjete za uređenje i korištenje površina i građevina,

kako bi se postigao optimalni odnos između komunalne opremljenosti i zaštite prirodnih resursa te graditeljskih mogućnosti.

Za Izmjene i dopune (VII.) PPUG Šibenika osnovni ciljevi i programska polazišta su:

* odrediti položaj raskrižja na D8 kojim će se zona priključiti na državnu prometnicu
* definirati kopneni i morski dio obalnog pojasa zone.

Programska polazišta temelje se na odredbama Zakona, PPŽ-a, PPUG-a i smjernicama za izradu UPU Jasenovo, danim kroz PPUG Šibenika, na odredbama Zakona o cestama („Narodne novine“, broj 84/11, 18/13, 22/13, 54/13, 148/13, 92/14 i 110/19), na odredbama Pravilnika o uvjetima za projektiranje i izgradnju priključaka i prilaza na javnu cestu („Narodne novine“, broj 95/14) te ostalih zakonskih i podzakonskih propisa koji se odnose na izradu prostornih planova.

POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONOM KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU PROSTORNIH PLANOVA

Članak 8.

Prilikom izrade prostornih planova koristit će se dostupni relevantni dokumenti i izraditi stručne podloge, elaborati i studije:

1. geodetske podloge: topografske i katastarske podloge (u skladu s Pravilnikom o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova).

2. hidrografskog elaborata u svrhu planiranja morskog područja

3. prometnog elaborata kojim će se definirati spoj zone na D8, prometni sustav u zoni, dati rješenje priključka prometnice Žaborić - Grebaštica uvažavajući planove razvitka cestovne infrastrukture državnog značenja, odnosno Prostorno-prometno-građevinsku studiju cestovne mreže državnog značenja šireg područja Grada Šibenika, (oznaka projekta: S-224-17/10-2016/PPGS, dionica čvor Donje- Polje- čvor Žaborić) izrađene od strane Građevinskog fakulteta Sveučilišta u Zagrebu za investitora Hrvatske ceste d.o.o.

4. krajobrazna studija prostora ograničenja u ZOP-u (kopno i more) koja će se sastojati od:

* opisa i analize prirodnih krajobraznih karakteristika šireg i užeg područja obuhvata
* opisa i analize kulturno-povijesnih krajobraznih karakteristika užeg i šireg područja obuhvata, osobito zbog značaja obližnjeg rta Oštrica:
* analize vizura šireg i užeg područja obuhvata,
* procjene vrijednosti krajobraza: biološke, kulturno-povijesne i vizualne;
* strateških smjernica i preporuka za očuvanje krajobraznih vrijednosti, te definiranje posebnih zadataka upravljanja, planiranja i praćenja stanja radi postizanja željenog stanja krajobraza

5. elaborat rješenja odvodnje vlastitim zatvorenim kanalizacijskim sustavom s uređajem za pročišćavanje s obzirom na veličinu zone i nepostojanje sustava javne odvodnje, a sve u skladu s vodopravnim uvjetima Hrvatskih voda.

Tijekom izrade prostornih planova nositelj izrade sa stručnim izrađivačem može utvrditi potrebu izrade i drugih stručnih podloga od značaja za pripremu kvalitetnih planskih rješenja.

NAČIN PRIBAVLJANJA STRUČNIH RJEŠENJA PROSTORNIH PLANOVA

Članak 9.

Odgovarajuća stručna rješenja izradit će stručni izrađivač prostornih planova u dogovoru sa službama Grada Šibenika i nadležnim institucijama.

POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU PROSTORNIH PLANOVA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI PROSTORNIH PLANOVA

Članak 10.

Temeljem članka 90. Zakona javnopravna tijela određena posebnim propisima koja daju zahtjeve za izradu prostornih planova te drugi sudionici i korisnici prostora koji trebaju sudjelovati u izradi prostornih planova, sudjelovat će u izradi tako da će biti zatraženi njihovi zahtjevi koje treba poštovati u izradi nacrta prijedloga prostornih planova ili podaci potrebni za izradu prostornih planova. Ista će javnopravna tijela biti pozvana na javnu raspravu u postupku izrade prostornih planova.

Javnopravna tijela su:

1. Ministarstvo graditeljstva i prostornog uređenja, Ulica Republike Austrije 20,

10 000 Zagreb

1. Ministarstvo pomorstva, prometa i infrastrukture, Prisavlje 14, 10 000 Zagreb
2. Ministarstvo zaštite okoliša i energetike, Uprava za zaštitu prirode, Radnička cesta 80, 10 000 Zagreb
3. Ministarstvo zaštite okoliša i energetike, Uprava za procjenu utjecaja na okoliš i gospodarenje otpadom, Radnička cesta 80, 10 000 Zagreb
4. Ministarstvo zaštite okoliša i energetike, Uprava za klimatske aktivnosti, održivi razvoj i zaštitu zraka, tla i mora, Radnička cesta 80, 10 000 Zagreb
5. Ministarstvo kulture, Uprava za zaštitu kulturne baštine, Konzervatorski odjel u Šibeniku, Stube Jurija Čulinovića 1/3, 22 000 Šibenik
6. Ministarstvo državne imovine, Ulica Ivana Dežmana 10, 10 000 Zagreb
7. Ministarstvo unutarnjih poslova, Policijska uprava Šibensko-kninska, Služba upravnih i inspekcijskih poslova, Velimira Škorpika 5, 22 000 Šibenik
8. Ministarstvo poljoprivrede, Uprava šumarstva, lovstva i drvne industrije, Planinska 2a, 10000 Zagreb
9. Ministarstvo poljoprivrede, Uprava vodnoga gospodarstva, Ulica grada Vukovara 220, 10000 Zagreb
10. Državna uprava za zaštitu i spašavanje, Područni ured za zaštitu i spašavanje Šibenik, Odjel za zaštitu i spašavanje, Velimira Škorpika 5, 22 000 Šibenik
11. Državna geodetska uprava, područni ured za katastar Šibenik, Kralja Zvonimira 12a, 22000 Šibenik
12. Hrvatske vode, Vodnogospodarski odjel za vodno područje dalmatinskih slivova, Vukovarska 35, 21 000 Split
13. Hrvatske ceste d.o.o., Odjel projektiranja i razvoja, Vončinina 3, 10000 Zagreb
14. Hrvatske ceste d.o.o., Tehnička ispostava Šibenik, Velimira Škorpika 27, 22000 Šibenik
15. Lučka kapetanija Šibenik, Obala Franje Tuđmana 8, 22000 Šibenik
16. Hrvatska regulatorna agencija za mrežne djelatnosti, Roberta Frangeša Mihanovića 9, 10 000 Zagreb,
17. Uprava šuma Podružnica Split, Kralja Zvonimira 35/III, 21 000 Split,
18. Šumarija Šibenik, Bana Josipa Jelačića 1, 22 000 Šibenik,
19. Zeleni grad Šibenik d.o.o., Stjepana Radića 100, 22 000 Šibenik,
20. Bikarac d o.o., Stjepana Radića 100, 22 000 Šibenik,
21. Hrvatski operator prijenosnog sustava d.o.o. – HOPS, Kupska 4, 10000 Zagreb
22. Hrvatska elektroprivreda d.d., Sektor za strategiju i razvoj, Ulica Grada Vukovara 37,
23. HEP – ODS d.o.o., Elektra - Šibenik, Ante Šupuka 1, 22 000 Šibenik
24. Vodovod i odvodnja d.o.o., Kralja Zvonimira 50, 22 000 Šibenik
25. EVN Croatia Plin d.o.o., Zagrebačka avenija 104, 10 000 Zagreb
26. PLINACRO d.o.o., Savska cesta 88A, 10000 Zagreb
27. Odašiljači i veze d.o.o., Ulica grada Vukovara 269d, 10000 Zagreb
28. Javna ustanova Zavod za prostorno uređenje Šibensko-kninske županije, Vladimira Nazora 1, 22 000 Šibenik
29. Javna ustanova Priroda Šibensko - kninske županije, Prilaz tvornici 39, 22 000 Šibenik
30. Šibensko-kninska županija, Upravni odjel za zaštitu okoliša i komunalne poslove, Trg Pavla Šubića I br. 2, 22000 Šibenik,
31. Grad Šibenik, Upravni odjel za gospodarenje gradskom imovinom, Trg palih branitelja Domovinskog rata 1, 22 000 Šibenik
32. Grad Šibenik, Upravni odjel za gospodarstvo, poduzetništvo i razvoj, Trg palih branitelja Domovinskog rata 1, 22 000 Šibenik
33. Grad Šibenik, Upravni odjel za komunalne djelatnosti, Trg palih branitelja Domovinskog rata 1, 22 000 Šibenik
34. Grad Šibenik, Upravni odjel za provedbu dokumenata prostornog uređenja i gradnju, Trg palih branitelja Domovinskog rata 1, 22 000 Šibenik
35. Mjesni odbor Žaborić
36. Mjesni odbor Grebaštica, Put crkve 18, 22 010 Grebaštica
37. Mjesni odbor Krapanj

Ako se tijekom izrade prostornih planova ukaže potreba, u postupku izrade se mogu uključiti i drugi sudionici.

Javnopravna tijela dužna su svoje zahtjeve (podatke, planske smjernice i propisane dokumente) dostaviti Nositelju izrade u roku od 30 od dana dostave zahtjeva iz ove Odluke. Ako zahtjevi ne budu dostavljeni u roku smatrat će se da zahtjeva nema.

Javnopravna tijela dužna su uz svoje zahtjeve, dostaviti i sve raspoložive podatke i drugu dokumentaciju iz svojega djelokruga, koji su potrebni za izradu prostornih planova.

Ako se, temeljem Zakona ili drugog zakona ili podzakonskog akta, u tijeku izrade i donošenja prostornih planova pojavi potreba drugih zahtjeva ili posebnih uvjeta smatrat će se sukladni ovom članku Odluke uz posebno obrazloženje.

ROKOVI ZA IZRADU PROSTORNIH PLANOVA, ODNOSNO NJEGOVIH POJEDINIH FAZA I ROK ZA PRIPREMU ZAHTJEVA ZA IZRADU PROSTORNIH PLANOVA

Članak 11.

Ovom Odlukom su, u donjoj tablici, određeni rokovi pojedinih faza prostornih planova s naznakom nadležnih tijela i sudionika za njihovo izvršenje.

|  |  |  |  |
| --- | --- | --- | --- |
| Br. akt. | Faza izrade | Nadležnost | Potrebno vrijeme (dani) |
| 1. | Objava Odluke o izradi prostornih planova u službenom glasilu  | Tajništvo Grada Šibenika |  |
| 2. | Obavijest javnosti o izradi prostornih planova | Nositelj izrade | 8 |
| 3. | Dostava Odluke javnopravnim tijelima  |
| 4. | Pribavljanje podataka (izvoda i dr.) iz katastra i zemljišnih knjiga. | Stručni izrađivač |  |
| 5. | Dostava zahtjeva za izradu prostornih planova od javnopravnih tijela  | Javnopravna tijela | 30 |
| 6.  | Izrada stručnih podloga, elaborata i studija | Ovlašteni izrađivač | 60 |
| 7. | Izrada i dostava nacrta prijedloga prostornih planova | Nositelj izrade i stručni izrađivač | 90 |
| 8. | Utvrđivanje prijedloga prostornih planova za javnu raspravu i upućivanje u postupak javne rasprave. | Gradonačelnik | 8 |
| 9. | Izrada i dostava prijedloga prostornih planova za javnu raspravu. | Stručni izrađivač | 8 |
| 10. | Objava javne rasprave o prijedlogu prostornih planova u dnevnom tisku te na mrežnim stranicama Ministarstva graditeljstva i prostornoga uređenja i Grada Šibenika. | Nositelj izrade | 8 |
| 11. | Dostava posebne pisane obavijesti o javnoj raspravi javnopravnim tijelima  |
| 12. | Trajanje javnog uvida i organiziranje javnog izlaganja. | Nositelj izrade | 30 |
| 13. | Izrada i dostava izvješća o javnoj raspravi | Nositelj izrade i stručni izrađivač | 40 |
| 14. | Izrada i dostava nacrta konačnog prijedloga prostornih planova | Nositelj izrade i stručni izrađivač | 30 |
| 15. | Utvrđivanje konačnog prijedloga prostornih planova | Gradonačelnik | 8 |
| 16. | Izrada i dostava konačnog prijedloga prostornih planova | Stručni izrađivač | 8 |
| 17. | Pribavljanje mišljenja zavoda za prostorno uređenje županije  | Nositelj izrade | 15 |
| 18. | Pribavljanje suglasnosti Ministarstva graditeljstva i prostornog uređenja  | Nositelj izrade |  |
| 19. | Upućivanje konačnog prijedloga prostornih planova Gradskom vijeću na donošenje | Gradonačelnik |  |
| 20. | Donošenje prostornih planova | Gradsko vijeće |  |
| 21. | Objava Odluke o donošenju Prostornih planova u Službenom glasniku Grada Šibenika. | Tajništvo Grada Šibenika |  |

Ako se iz opravdanih razloga u pojedinim fazama pripreme, izrade i donošenja prostornih planova ne budu mogli poštovati utvrđeni rokovi, nositelj izrade i stručni izrađivač su dužni o tome obavijestiti Gradonačelnika.

IZVORI FINANCIRANJA IZRADE PROSTORNIH PLANOVA

Članak 12.

Sukladno članku 63. stavka 2. Zakona troškove potrebne za izradu prostornih planova osigurat će se iz sredstava Proračuna Grada Šibenika.

Troškove potrebne za izradu Prostornih planova će snositi vlasnik zemljišta kojem to uređenje koristi ili druga zainteresirana osoba koja će s Gradom Šibenikom sklopiti Ugovor o financiranju uređenja građevinskog zemljišta.

Troškovi izrade Prostornih planova obuhvaćaju troškove: stručnih rješenja, prethodnih radova, izrade stručnih podloga (sektorski planovi i studije i dr.), troškove provedbe strateške procjene i/ili postupka ocjene o potrebi strateške procjene i troškove izrade strateške studije utjecaja na okoliš, upravne i druge pristojbe, troškove objave i dr.

DRUGA PITANJA ZNAČAJNA ZA IZRADU NACRTA PROSTORNIH PLANOVA

Članak 13.

U svrhu donošenja ove Odluke, pozivom na odredbu članka 86. stavka 3. Zakona, sukladno odredbama članka 66. stavak 1. Zakona o zaštiti okoliša („Narodne novine“, broj 80/13, 153/13, 78/15, 12/18 i 118/18), od Šibensko – kninske županije, Upravnog odjela za zaštitu okoliša i komunalne poslove pribavljeno je Mišljenje o potrebi provedbe postupka ocjene o potrebi strateške procjene utjecaja na okoliš (KLASA: 351-03/20-01/11, URBROJ: 2182/1-15-20-2 od 11. svibnja 2020. godine) – u daljnjem tekstu: Mišljenje.

Sukladno Mišljenju, za Urbanistički plan uređenja ugostiteljsko turističke zone Jasenovo, oznake UT1 i s tim u vezi Izmjena i dopuna (VII.) Prostornog plana uređenja Grada Šibenika, potrebno je provesti postupak ocjene o potrebi strateške procjene.

Pozivom na odredbu članka 86. stavak 3. Zakona, a sukladno odredbi članka 24. stavka 1. Zakona o zaštiti prirode („Narodne novine“, broj 80/13, 15/18, 14/19 i 127/19), obavit će se postupak prethodne ocjene prihvatljivosti prostornih planova na ekološku mrežu.

ZAVRŠNE ODREDBE

Članak 14.

Nositelj izrade prostornih planova se, po objavi Odluke u Službenom glasniku Grada Šibenika, obvezuje:

* obavijestiti javnost o izradi prostornih planova na mrežnim stranicama Grada Šibenika i Šibensko – kninske županije i kroz informacijski sustav prostornog uređenja putem Ministarstva graditeljstva i prostornoga uređenja i
* dostaviti Odluku javnopravnim tijelima iz članka 10. s pozivom da dostave zahtjeve za izradu prostornih planova.

Članak 15.

Ova Odluka stupa na snagu osmoga dana od dana objave u „Službenom glasniku Grada Šibenika“.

KLASA: 350-02/19-01/161

URBROJ: 2182/01-04-20-25

Šibenik, 16. lipnja 2020.

GRAD ŠIBENIK

GRADSKO VIJEĆE

 PREDSJEDNIK

dr.sc. Dragan Zlatović,v.r.